L'Eliana dóna la benvinguda a alumnat Erasmus d'Oslo i Itàlia
03 de març de 2025

• L'Ajuntament rep els estudiants internacionals en el marc de la Setmana Internacional de l'IES l'Eliana.

L'Ajuntament ha acollit aquest dilluns els 18 estudiants i professors del Liceu Artistico Chierici de Reggio Emilia (Itàlia) i del Vika Videregående Skole d'Oslo (Noruega), que participen en la Setmana Internacional de l'IES l'Eliana.

L'acte de benvinguda ha tingut lloc en el Saló de Plens, on l'alcalde, Salva Torrent, al costat de la regidora d'Educació, Eva Santafé, ha donat la benvinguda a les i els joves i docents. Durant la seua intervenció, Torrent ha dirigit unes paraules en anglés i italià, destacant la identitat de l'Eliana com un municipi obert, acollidor i compromés amb l'educació, la cultura i la joventut. “Esperem que aquesta experiència siga tan enriquidora per a ells com per al nostre alumnat”, ha assenyalat.

Des del 3 fins al 7 de març, l'IES l'Eliana celebra la seua Setmana Internacional, una oportunitat única per a l'intercanvi cultural i educatiu. Durant aquests dies, l'alumnat visitant no sols assistirà a classes, sinó que també participarà en tallers artístics o esportius, com el de pilota valenciana, i excursions a la naturalesa i al museu de ciències, dissenyades per a descobrir l'entorn i la cultura local.

Aquesta estada s'emmarca dins del programa Erasmus+, una iniciativa que promou l'intercanvi cultural i educatiu entre estudiants de tota Europa. A través del projecte ErasmusExchange, els joves tenen l'oportunitat d'aprendre els uns dels altres, compartir vivències i crear llaços que, sens dubte, perduraran en el temps.